Document ID: 32001D0122

Komission päätös,
tehty 30 päivänä tammikuuta 2001,
Leuconostoc mesenteroides -bakteerin tuottaman dekstraanivalmisteen markkinoille saattamisen sallimisesta leipomotuotteiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti
(tiedoksiannettu numerolla K(2001) 174)
(Ainoastaan hollanninkielinen teksti on todistusvoimainen)
(2001/122/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan parlamentin ja neuvoston asetuksen (EY) N:o 258/97(1) ja erityisesti sen 7 artiklan,
ottaa huomioon Puracorin Belgian toimivaltaisille viranomaisille 9 päivänä huhtikuuta 1999 toimittaman hakemuksen, joka koskee Leuconostoc mesenteroides -bakteerin tuottaman dekstraanivalmisteen markkinoille saattamista elintarvikkeiden uutena ainesosana,
ottaa huomioon Belgian toimivaltaisten viranomaisten laatiman ensiarviointia koskevan kertomuksen, jonka komissio toimitti kaikille jäsenvaltioille 28 päivänä heinäkuuta 1999,
sekä katsoo seuraavaa:
(1) Asetuksen (EY) N:o 258/97 6 artiklan 4 kohdassa säädetyn 60 päivän määräajan kuluessa on toimitettu perusteltuja muistutuksia. Asetuksen 7 artiklan mukaisesti päätös on sen vuoksi tehtävä asetuksen 13 artiklassa säädettyä menettelyä noudattaen.
(2) Elintarvikealan tiedekomiteaa on kuultu tästä asiasta asetuksen 11 artiklan mukaisesti. Se antoi 18 päivänä lokakuuta 2000 lausunnon, jonka mukaan kyseisen hakemuksen kohteena oleva Leuconostoc mesenteroides -bakteerin tuottama dekstraanivalmiste on ihmisravinnoksi turvallinen, kun leipomotuotteissa on sitä enintään 5 prosenttia.
(3) Dekstraani on gluteenin, soijajauhon, papujauhon, mallastetun jauhon ja hapanleipäjuuren tavoin leipomovalmisteiden ainesosa.
(4) Dekstraani on helposti sulavaa, ja sillä on samoja ravitsemuksellisia ominaisuuksia kuin tärkkelyksellä.
(5) Edellisen perusteella todetaan, että kyseinen tuote täyttää asetuksen 3 artiklan 1 kohdan vaatimukset.
(6) Tässä päätöksessä säädetyt toimenpiteet ovat pysyvän elintarvikekomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Sallitaan Leuconostoc mesenteroides -bakteerin tuottaman dekstraanivalmisteen, sellaisena kuin se on määriteltynä liitteessä, saattaminen markkinoille yhteisössä leipomotuotteiden uutena ainesosana sillä ehdolla, että dekstraanivalmisteen osuus lopullisen leipomotuotteen painosta on enintään 5 prosenttia.
2 artikla
Rajoittamatta elintarvikkeiden pakkausmerkintöjä koskevien yhteisön lainsäädännön muiden vaatimusten soveltamista on dekstraania sisältävän leipomotuotteen valmistusaineluettelossa mainittava sana "dekstraani".
3 artikla
Tämä päätös on osoitettu seuraavalle taholle: Puracor n.v./s.a., Industrialaan 25, B-1702 Groot-Bijgaarden.
Tehty Brysselissä 30 päivänä tammikuuta 2001.

Labels: 0
3
17